COMUNICAT DE PRESĂ

19 noiembrie 2020

**Trei fântâni publice din Timișoara se transformă cu ajutorul artiștilor**

***12 artiști vor transforma câteva dintre fântânile publice din Timișoara: harta orașului, diversitatea frunzelor din Parcul Botanic și straturile pământului sunt temele care se vor regăsi pe cele trei fântâni. Proiectul face parte din programul La PAS, derulat de Asociația CRIES în parteneriat cu Asociația Timișoara Capitală Europeană a Culturii.***

În Timișoara sunt peste 90 de fântâni publice forate la mare adâncime, care sunt folosite zilnic de mii de timișoreni. Trei dintre acestea, cele amplasate în Parcul Regina Maria, Parcul Botanic și în Piața 700, au fost incluse în programul La PAS și vor avea parte de intervenții artistice pentru a atrage atenția publicului asupra consumului responsabil de apă.

**În Parcul Regina Maria, artistele Andreea Medar și Mălina Ionescu** construiesc din fragmente, asemenea unui puzzle, **o hartă a locurilor importante din Timișoara**: străzi, clădiri, spații ale locuirii și ale memoriei afective – individuale sau comune. „*Una dintre particularitățile geografice specifice Timișoarei este pânza sa freatică, organizată prin sistemul de drenaj cu canale care a transformat configurarea întregului teritoriu dar care rămâne latent, în profunzime, o prezență în același timp concretă și una cu valoare originară, inițiatoare, care conține și transmite istoria locului”*, spun artistele.

**Grupul artistic NAVA C2 (format din Rareș Moldovan, Ilie Duță, Dorian Bolca, Carmen Nicolau, Blaj Lorin, Bolca Bogdan, Daniel Tudora)** va da o nouă personalite fântânii din **Parcul Botanic, transformând-o în „Fântâna cu frunze”.** *„Ne-am hotărât să alegem un număr de frunze specifice speciilor de copaci ce înconjoară fântâna și să le transpunem în elemente ceramice aplicate ulterior pe suprafața fântânii.”* – explică artiștii.

**Artiștii Lapsus** (**Alex Boca, Cătălin Bătrânu** și **Eugen Tîbulac)** vor lucra la fântâna din **Piața 700** și au decis să aplice mozaic colorat ce ilustrează **straturile pământului** - mantaua exterioară în care circulă apa, forme de relief și motive inspirate din scoarța terestră. *„Odată cu urbanizarea, circulația apei a fost direcționată de oameni în <<oaze>> de beton controlate, surse izolate de mediul sălbatic și profund în care ea curge liberă. Prin intervenția noastră transformăm fântâna într-un obiect asemănător planetei Pământ, păstrându-i forma rectangulară, ca să sugerăm contrastul dintre liniile drepte și calculate construite de oameni și sursa originală a apei - natura.”,*  povestesc cei de la Lapsus.

Prin acest proiect, programul La PAS continuă seria **campaniilor de conștientizare privind un comportament responsabil în ceea ce privește resursele naturale**.

Producători: Asociația CRIES-Centrul de Resurse pentru Inițiative Etice și Solidare, Asociaţia Timişoara 2023 - Capitală Europeană a Culturii

Finanțator: Primăria Municipiului Timișoara

Parteneri media: TVR, Radio Romania Cultural, Radio Timișoara, Modernism.ro, Green Report, Guerrilla Verde, România Tradițiilor Creative, România Pozitivă, Ambasada Sustenabilității

Suntem online:

WWW: [www.la-pas.cries.ro](http://www.la-pas.cries.ro) // [www.timisoara2021.ro](http://www.timisoara2021.ro)

FB: <https://www.facebook.com/lapas.cries> // <https://www.facebook.com/timisoara2021eu>

Insta: [https://www.instagram.com/la.pas.timisoara](https://www.instagram.com/la.pas.timisoara/) // [https://www.instagram.com/timisoara2021](https://www.instagram.com/timisoara2021/)

În toate proiectele programului La PAS, **asociația CRIES** dezvoltă complementaritățile necesare valorificării patrimoniului gastronomic local și integrării dimensiunii de sustenabilitate.

**Asociaţia Timișoara 2021 - Capitală Europeană a** Culturii a fost înființată în 2011, cu scopul de a pregăti dosarul de candidatură pentru obținerea titlului de Capitală Europeană a Culturii. După câștigarea titlului, Asociația își continuă misiunea de a dezvolta Programul Cultural, precum şi de a strânge fondurile necesare organizării, promovării şi implementării acestuia. Ulterior anului 2023, Asociaţia va avea ca scop sprijinirea şi dezvoltarea de proiecte culturale în folosul comunităţii. În anul 2019, în primul an de producție propriu-zisă, Asociația a derulat împreună cu partenerii săi peste 400 de evenimente culturale la care au luat parte peste 130.000 de persoane.

**Asociația Timișoara 2021 – Capitală Europeană a Culturii**